CELEX: 52018PC0005
Language: ro
Date: 2018-01-10
Title: Propunere de DECIZIE DE PUNERE ÎN APLICARE A CONSILIULUI de autorizare a Republicii Malta să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 10.1.2018
            COM(2018) 5 final
            2017/0361(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Republicii Malta să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată
                  1
                (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la directivă pentru a simplifica procedura de colectare a taxei sau pentru a preveni anumite forme de evaziune sau de fraudă fiscală.
            
            
               Prin scrisoarea înregistrată de Comisie la 22 septembrie 2017, Malta a solicitat autorizarea de a aplica, de la 1 ianuarie 2018, o măsură de derogare de la dispozițiile articolului 287 din Directiva TVA, permițând Maltei să scutească de la plata TVA persoanele impozabile a căror activitate economică constă în principal în prestarea de servicii cu valoare adăugată ridicată (inputuri scăzute) și a căror cifră de afaceri anuală nu depășește 20 000 EUR.
            
            
               În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 3 noiembrie 2017, cu privire la cererea înaintată de Malta. Prin scrisoarea din 7 noiembrie 2017, Comisia a informat Malta că dispune de toate informațiile necesare pentru a analiza cererea.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Titlul XII capitolul 1 din directiva TVA prevede posibilitatea ca statele membre să aplice regimuri speciale pentru întreprinderile mici, printre care și scutirea persoanelor impozabile a căror cifră de afaceri anuală se situează sub un anumit prag. Această scutire presupune că o persoană impozabilă nu este obligată să perceapă TVA pentru livrările sale și, în consecință, nu poate deduce TVA aferentă achizițiilor sale.
            
            
               În conformitate cu articolul 287 din Directiva TVA, unele state membre care au aderat după 1 ianuarie 1978 pot scuti persoanele impozabile a căror cifră de afaceri anuală este egală cu cel mult echivalentul în monedă națională al sumelor menționate în dispoziția respectivă, la cursul de schimb din ziua aderării lor. Malta a introdus moneda euro la 1 ianuarie 2008. 
            
            
               În temeiul articolului 287 punctul 13 din Directiva 2006/112/CE, Malta poate acorda o scutire de la plata TVA pentru trei categorii de persoane impozabile: persoanele impozabile a căror cifră de afaceri anuală nu depășește 37 000 EUR, în cazul în care activitatea economică constă în principal în livrarea de bunuri; 24 300 EUR, în cazul în care activitatea economică constă în principal în prestarea de servicii cu o valoare adăugată scăzută (inputuri ridicate); și 14 600 EUR în alte cazuri, și anume prestările de servicii cu o valoare adăugată ridicată (inputuri scăzute).
            
            
               De la aderare, Malta a făcut uz de această dispoziție pentru a ajuta întreprinderile mici și pentru a încuraja înființarea de noi întreprinderi. Această măsură de simplificare s-a dovedit utilă, deoarece înlătură multe dintre obligațiile în materie de TVA ale întreprinderilor cu cifre de afaceri anuale sub un anumit nivel, fapt care diminuează costurile de funcționare ale acestor întreprinderi. În același timp, efectul asupra veniturilor a fost nesemnificativ. Guvernul maltez este hotărât să continue aplicarea unor măsuri de simplificare a obligațiilor micilor operatori, în conformitate cu obiectivele Uniunii Europene pentru întreprinderile mici, prezentate în Comunicarea Comisiei „«Gândiți mai întâi la scară mică» – Un «Small Business Act» pentru Europa”
                  2
               .
            
            
               În acest scop, Malta dorește să mărească pragul aplicabil în momentul de față pentru categoria cu cel mai scăzut nivel al cifrei de afaceri, de 14 600 EUR, la 20 000 EUR.
            
            
               Conform autorităților malteze, majorarea pragului ar duce la o creștere potențială a numărului micilor operatori înregistrați în cadrul programului de simplificare pentru IMM-uri în categoria cu cea mai scăzută cifră de afaceri, de la 15 615 la aproximativ 16 504, ceea ce reprezintă o creștere de aproximativ 5,3 %. În același timp, măsura ar permite autorităților fiscale malteze să aloce personal suplimentar pentru combaterea fraudei în materie de TVA.
            
            
               Prin ridicarea pragului necesar pentru ca o persoană să fie înregistrată în scopuri de TVA de la 14 600 EUR la 20 000 EUR, se anticipează că sarcinile administrative care le revin întreprinderilor eligibile pentru acest regim și, în special, microîntreprinderilor, vor fi reduse ca urmare a aplicării măsurii, datorită faptului că acestea vor fi scutite de o mare parte din obligațiile aferente impuse de regimul normal de TVA, precum ținerea de evidențe în scopuri de TVA sau depunerea de declarații privind TVA. 
            
            
               Autoritățile malteze au estimat că majorarea pragului ar duce la o potențială reducere a veniturilor din TVA de aproximativ 0,24 % din veniturile totale din TVA, neavând, așadar, un impact semnificativ asupra veniturilor publice. Se estimează că această reducere nesemnificativă a veniturilor va fi compensată printr-o consolidare a controlului general al aplicării normelor și prin audituri mai stricte.
            
            
               Persoanele a căror cifră de afaceri nu depășește pragul vor dispune în continuare de opțiunea de a fi înregistrate în scopuri de TVA.
            
            
               •Coerența cu dispozițiile deja existente în domeniul de politică vizat
            
            
               Derogări similare au fost acordate și altor state membre. Belgiei
                  3
                i s-a acordat un prag de 25 000 EUR, Luxemburgului
                  4
                i s-a acordat un prag de 30 000 EUR, Poloniei
                  5
                și Estoniei
                  6
                un prag de 40 000 EUR, Lituaniei
                  7
                un prag de 45 000 EUR, Letoniei
                  8
                și Sloveniei
                  9
                un prag de 50 000 EUR, Italiei
                  10
                un prag de 65 000 EUR și României
                  11
                un prag de 88 500 EUR.
            
            
               Derogările de la directiva TVA ar trebui să fie întotdeauna limitate în timp, astfel încât efectele lor să poată fi evaluate. În plus, dispozițiile articolelor 281-294 din directiva TVA referitoare la regimul special pentru întreprinderile mici fac în prezent obiectul unei revizuiri. După cum s-a anunțat în Planul de acțiune privind TVA
                  12
                și în Programul de lucru al Comisiei pentru 2017
                  13
               , propunerea Comisiei, care va lua forma unui amplu pachet de măsuri de simplificare, urmează să fie prezentată până la sfârșitul anului 2017.
            
            
               Prin urmare, se propune să se permită majorarea, până la 20 000 EUR, a pragului pentru micile întreprinderi a căror activitate economică constă în principal în prestarea de servicii cu valoare adăugată ridicată, începând cu 1 ianuarie 2018 și până la 31 decembrie 2020 sau până la data intrării în vigoare a unei directive care modifică dispozițiile Directivei TVA privind regimul special pentru întreprinderile mici, dacă această dată este anterioară. 
            
         
         
            
               •Coerența cu alte domenii de politică ale Uniunii
            
            
               
                  Măsura este conformă cu obiectivele Uniunii pentru întreprinderile mici, prezentate în Comunicarea Comisiei intitulată „Gândiți mai întâi la scară mică – Un «Small Business Act» pentru Europa”
                     14
                  , care invită statele membre să țină cont de caracteristicile speciale ale IMM-urilor atunci când elaborează legislația și, prin urmare, să simplifice cadrul de reglementare existent.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Articolul 395 din Directiva TVA.
               
            
            
               •Subsidiaritate (în cazul competențelor neexclusive) 
            
            
               
                  Având în vedere dispoziția din Directiva TVA pe care se întemeiază propunerea, principiul subsidiarității nu se aplică.
               
            
            
               •Proporționalitate
            
            
               
                  Decizia se referă la o autorizare acordată unui stat membru la cererea acestuia și nu constituie o obligație.
               
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea în beneficiul unui număr mai mare de persoane impozabile mici și al administrației fiscale.
            
            
               •Alegerea instrumentului
            
            
               Instrumentul propus: decizie de punere în aplicare a Consiliului.
            
            
               Alte instrumente nu ar fi adecvate, deoarece, în conformitate cu articolul 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. Astfel, o decizie de punere în aplicare a Consiliului este instrumentul cel mai adecvat, dat fiind faptul că ea poate fi adresată unui singur stat membru.
            
            
               3.REZULTATE ALE EVALUĂRILOR EX POST, ALE CONSULTĂRILOR PĂRȚILOR INTERESATE ȘI ALE EVALUĂRII IMPACTULUI
            
            
               •Consultări cu părțile interesate
            
            
               Prezenta propunere se bazează pe cererea făcută de Malta și vizează doar acest stat membru.
            
            
               •Obținerea și utilizarea expertizei
            
            
               Nu a fost necesar să se recurgă la expertiză externă.
            
            
               •Evaluarea impactului
            
            
               Propunerea de decizie a Consiliului vizează introducerea unei măsuri de simplificare ce elimină multe dintre obligațiile în materie de TVA care le revin întreprinderilor a căror activitate economică constă în principal în prestarea de servicii cu valoare adăugată ridicată și inputuri scăzute și a căror cifră de afaceri anuală nu depășește 20 000 EUR. Ea va avea, prin urmare, un impact potențial pozitiv asupra reducerii sarcinii administrative pentru un număr de persoane impozabile și, ulterior, pentru administrația fiscală.
            
         
         
            
               Având în vedere domeniul de aplicare restrâns al derogării și aplicarea sa limitată în timp, impactul va fi, în orice caz, redus.
            
            
               4.IMPLICAȚIILE BUGETARE
            
            
               Propunerea nu are implicații asupra bugetului UE, deoarece Malta va efectua un calcul de compensare în conformitate cu articolul 6 din Regulamentul (CEE, Euratom) nr. 1553/89 al Consiliului
                  15
               .
            
            
               5.ALTE ELEMENTE
            
            
               Propunerea include o clauză de încetare a efectelor.
            
            
               2017/0361 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Republicii Malta să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene,
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  16
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)În temeiul articolului 287 alineatul (13) din Directiva 2006/112/CE, Malta poate acorda o scutire de la plata taxei pe valoarea adăugată (TVA) pentru trei categorii de persoane impozabile: persoanele impozabile a căror cifră de afaceri anuală nu depășește 37 000 EUR, în cazul în care activitatea economică constă în principal în livrarea de bunuri; 24 300 EUR, în cazul în care activitatea economică constă în principal în prestarea de servicii cu o valoare adăugată scăzută (inputuri ridicate) și 14 600 EUR în alte cazuri, și anume prestările de servicii cu o valoare adăugată ridicată (inputuri scăzute). 
            
            
               (2)Prin scrisoarea înregistrată de Comisie la 22 septembrie 2017, Malta a solicitat autorizarea de a majora, de la 1 ianuarie 2018, nivelul pragului cel mai scăzut de la 14 600 EUR la 20 000 EUR pentru prestarea de servicii cu valoare adăugată ridicată (inputuri scăzute). Prin această măsură, respectivele persoane impozabile ar fi scutite parțial sau total de obligațiile în materie de TVA menționate în titlul XI capitolele 2-6 din Directiva 2006/112/CE.
            
            
               (3)În conformitate cu articolul 395 alineatul (2) din Directiva 2006/112/CE, Comisia a informat celelalte state membre, prin scrisoarea din 3 noiembrie 2017, cu privire la cererea prezentată de Malta. Prin scrisoarea din 7 noiembrie 2017, Comisia a informat Malta că dispune de toate informațiile necesare pentru a analiza cererea.
            
            
               (4)Derogarea solicitată este conformă cu obiectivele prezentate în Comunicarea Comisiei din 25 iunie 2008, intitulată „«Gândiți mai întâi la scară mică»: Prioritate pentru IMM-uri - Un «Small Business Act» pentru Europa”
                  17
               .
            
            
               (5)Dat fiind faptul că măsura de derogare ar avea ca efect reducerea obligațiilor în materie de TVA și, implicit, a sarcinilor și costurilor administrative pentru întreprinderile mici, Malta ar trebui să fie autorizată să aplice măsura pentru o perioadă limitată, până la 31 decembrie 2020. Acest regim special este opțional pentru persoanele impozabile.
            
            
               (6)Articolele 281-294 din Directiva 2006/112/CE care reglementează regimul special pentru întreprinderile mici fac obiectul unei revizuiri și, ca atare, este posibilă intrarea în vigoare a unei directive de modificare a respectivelor dispoziții ale Directivei 2006/112/CE înainte de expirarea perioadei de valabilitate a derogării, caz în care prezenta decizie nu se va mai aplica. 
            
         
         
            
               (7)Din informațiile furnizate de Malta reiese că majorarea pragului va avea un impact neglijabil asupra cuantumului total al veniturilor fiscale colectate în etapa consumului final.
            
            
               (8)Derogarea nu are impact asupra resurselor proprii ale Uniunii provenind din taxa pe valoarea adăugată, deoarece Malta va efectua un calcul de compensare în conformitate cu articolul 6 din Regulamentul (CEE, Euratom) nr. 1553/89 al Consiliului
                  18
               ,
            
            
               ADOPTĂ PREZENTA DECIZIE: 
            
            
               Articolul 1
            
            
               Prin derogare de la articolul 287 alineatul (13) din Directiva 2006/112/CE, Republica Malta este autorizată să scutească de la plata TVA persoanele impozabile a căror activitate economică constă în principal în prestarea de servicii cu o valoare adăugată ridicată (cu inputuri scăzute) și a căror cifră de afaceri anuală nu depășește 20 000 EUR.
            
            
               Articolul 2
            
            
               Prezenta decizie se aplică de la 1 ianuarie 2018 până la 31 decembrie 2020 sau până la data intrării în vigoare a unei directive care modifică articolele 281-294 din Directiva 2006/112/CE care reglementează regimul special pentru întreprinderile mici, dacă această dată este anterioară.
            
            
               Articolul 3
            
            
               Prezenta decizie se adresează Republicii Malta.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 347, 11.12.2006, p. 1.
               
               
                  
                     (2)
                  
                        Comunicarea Comisiei către Consiliu, Parlamentul European, Comitetul Economic și Social European și Comitetul Regiunilor - „«Gândiți mai întâi la scară mică»: Prioritate pentru IMM-uri - Un «Small Business Act» pentru Europa”, Bruxelles, 25.6.2008, COM (2008) 394 final, 25 iunie 2008.
               
               
                  
                     (3)
                  
                        Decizia de punere în aplicare (UE) 2015/2348 a Consiliului din 10 decembrie 2015 de modificare a Deciziei de punere în aplicare 2013/53/UE de autorizare a Regatului Belgiei să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 330, 16.12.2015, p. 51).
               
               
                  
                     (4)
                  
                        Decizia de punere în aplicare (UE) 2017/319 a Consiliului din 21 februarie 2017 de modificare a Deciziei de punere în aplicare 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 47, 24.2.2017, p. 7). 
               
               
                  
                     (5)
                  
                        Decizia de punere în aplicare (UE) 2016/2090 a Consiliului din 21 noiembrie 2016 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 324, 30.11.2016, p. 7).
               
               
                  
                     (6)
                  
                        Decizia de punere în aplicare (UE) 2017/563 a Consiliului din 21 martie 2017 prin care Republica Estonia este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 80, 25.3.2017, p. 33).
               
               
                  
                     (7)
                  
                        Decizia de punere în aplicare (UE) 2017/1853 a Consiliului din 10 octombrie 2017 de modificare a Deciziei de punere în aplicare 2011/335/UE de autorizare a Republicii Lituania de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 265, 14.10.2017, p. 15).
               
               
                  
                     (8)
                  
                        Decizia de punere în aplicare 2014/796/UE a Consiliului din 7 noiembrie 2014 de autorizare a Republicii Letonia de a aplica o măsură de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 330, 15.11.2014, p. 46).
               
               
                  
                     (9)
                  
                        Decizia de punere în aplicare (UE) 2015/2089 a Consiliului din 10 noiembrie 2015 de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 302, 19.11.2015, p. 107).
               
               
                  
                     (10)
                  
                        Decizia de punere în aplicare (UE) 2016/1988 a Consiliului din 8 noiembrie 2016 de modificare a Deciziei de punere în aplicare 2013/678/UE de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 306, 15.11.2016, p. 11).
               
               
                  
                     (11)
                  
                        Decizia de punere în aplicare (UE) 2017/1855 a Consiliului din 10 octombrie 2017 de autorizare a României să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 265, 14.10.2017, p. 19).
               
               
                  
                     (12)
                  
                        Comunicare a Comisiei către Parlamentul European, Consiliu și Comitetul Economic și Social European referitoare la un plan de acțiune privind TVA, Către un spațiu unic pentru TVA în UE – Momentul deciziei, Bruxelles, 7.4.2016, COM(2016)148 final.
               
               
                  
                     (13)
                  
                        Programul de lucru al Comisiei pentru 2017 - Construirea unei Europe care le oferă cetățenilor săi protecție, îi ajută să își afirme drepturile și îi apără, Strasbourg, 25.10.2016, COM(2016)710 final.
               
               
                  
                     (14)
                  
                        Comunicarea Comisiei către Consiliu, Parlamentul European, Comitetul Economic și Social European și Comitetul Regiunilor - „«Gândiți mai întâi la scară mică»: Prioritate pentru IMM-uri - Un «Small Business Act» pentru Europa”, Bruxelles, 25.6.2008, COM (2008) 394 final, 25 iunie 2008.
               
               
                  
                     (15)
                  
                        JO L 155, 7.6.1989, p. 9–13.
               
               
                  
                     (16)
                  
                        JO L 347, 11.12.2006, p. 1.
               
               
                  
                     (17)
                  
                        Comunicarea Comisiei către Consiliu, Parlamentul European, Comitetul Economic și Social European și Comitetul Regiunilor - „«Gândiți mai întâi la scară mică»: Prioritate pentru IMM-uri - Un «Small Business Act» pentru Europa”, Bruxelles, 25.6.2008, COM (2008) 394 final. 
               
               
                  
                     (18)
                  
                        Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9).